คลังเร่งทำหนังสั้นกระตุ้น "คนฐานะดี" บริจาคเบี้ยชรา
คลังเร่งกระตุ้นสละเบี้ยยังชีพผู้สูงอายุ 1-2 ล้านราย เพื่อนำเงินไปช่วยคนชราที่ยากจน
4 มี.ค. 2562

คลังเร่งกระตุ้นสละเบี้ยยังชีพผู้สูงอายุ 1-2 ล้านราย เพื่อนำเงินไปช่วยคนชราที่ยากจน
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า กระทรวงการคลังเร่งดำเนินการทำหนังสั้นเพื่อสร้างกระแสปลุกจิตสำนึกให้ผู้สูงอายุฐานะดีและได้รับเบี้ยยังชีพจากรัฐบาลให้มาสละเบี้ยยังชีพ ซึ่งคลังได้มีการเพิ่มช่องทางบริจาคผ่านธนาคารพาณิชย์และสถาบันการเงินของรัฐ
นอกจากนี้ หนังสั้นที่ทำจะพยายามสื่อให้ความมั่นใจผู้บริจาค ว่าเงินบริจาคจะเข้ากองทุนผู้สูงอายุ เวลาจ่ายจะโอนให้กับผู้สูงอายุที่รายได้น้อยหรือยากจน จะทำการโอนตรงเข้าบัญชีผ่านระบบของกรมบัญชีกลาง
“ตอนนี้ยังประเมินไม่ได้ว่ามีผู้มาบริจาคเบี้ยยังชีพคนชราเท่าไร เมื่อคลังทำหนังสั้นและมีการเผยแพร่ ทางธนาคารที่เข้าร่วมโครงการจะประชาสัมพันธ์ผ่านช่องทางต่างๆ อย่างเต็มที่ หลังจากนั้นจึงจะประเมินผล” นายลวรณ กล่าว
นายอภิศักดิ์ ตันติวรวงศ์ รมว.คลัง กล่าวว่า ตั้งเป้าจะมีผู้มาสละสิทธิ 1-2 ล้านราย และจะจ่ายเบี้ยยังชีพเพิ่มให้กับผู้สูงอายุที่มีฐานะยากจนได้เพิ่มขึ้นเป็น 1,000 บาท จากเดิม 600 บาท/เดือน โดยปัจจุบันมีคนแก่ 11 ล้านคน รับเบี้ยยังชีพ 9 ล้านคน และมาลงทะเบียนเพื่อรับสวัสดิการของรัฐ 4.6 ล้านคน ที่เหลือคาดว่าจะเป็นผู้สูงอายุที่มีฐานะดี